《碌碌行寄保昌县丞童豫》
明代·孙蕡

碌碌复碌碌，驰驱半世为斗粟。去年腊尽江左边，今春又驾江南船。

家贫每畏别离苦，不知携累还颠连。炎云四月关门道，青泥滑滑杂流潦。

黄梅雨里钩辀啼，瘦妻前僵子后倒。君时相见能相怜，自出床头官俸钱。

东家蹇驴觅借我，使我枯槁回春妍。贫贱结交常草草，多难逢君识君好。

不得与君长周旋，关门长望令人老。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。